DEGUSTACIJA VIN – DV Grčevje, 27.2.2024
27.2.2024 je v prostorih turizma Švirt potekalo ocenjevanje vin, ki ga je organiziralo Društvo vinogradnikov Grčevje. Vina je ocenila ena 5-članska degustacijska komisija, katero vodenje mi je bilo zaupano, za kar se organizatorju tudi zahvaljujem.

Skupno smo ocenili 64 vzorcev vin. Komisija je delovala enotno in strokovno.

Letnik 2023 si bomo zapomnili po močnih deževnih obdobjih ter nevihtami s točo, ki je prizadela večji del vinorodne dežele Posavje. Zaradi poznejšega cvetenja, relativno nizkih temperatur ter obilice deževnih dni tako v času pred cvetenjem kot tudi v času cvetenja vinske trte, je bilo pričakovati poznejšo trgatev, gledano na večletno povprečje zadnjih let. Zaradi neugodnih vremenskih razmer v spomladanskem času in času zorenja jagod je bilo v marsikaterem vinogradu opaziti prizadetost od peronospore, oidija in toče.
Degustacijo smo pričeli z žametno črnino in nadaljevali s cvički, ki kažejo v večini povprečno kakovost z izraženo grobostjo (z izjemo nekaterih). Grobost pa je predvsem posledica slabše dozorelosti žametovke in nepozornosti pri predelavi grozdja.  Na splošno so navdušili vzorci modre frankinje. Frankinje so bile lepo obarvane, sadne v vonju in polne v okusu, nekaj tudi na poti do vrhunske kakovosti.

Grobost je bilo zaznati tudi v belih vinih. Tako kot pri večini dolenjskih belih vinih, kakor tudi pri sortnih belih vinih, manjka sadnosti v vonju in polnosti v okusu. 
Komisija je izločila 15,6 % vin. Izločena vina so bila zaradi napak kot so bekser, oksidacija in visoko žveplo, žal pa je bilo zaznati tudi nekaj bolezenskega stanja, kot je cik (kar ni odpravljivo).

V svojem imenu in v imenu komisije čestitam vsem vinogradnikom za dosežena odličja. Prav tako pa čestitke organizatorju za strokovno izpeljano degustacijo.

